ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3810/97 υποβολή: Luciana Castellina (GUE/NGL) προς την Επιτροπή (19 Νοεμβρίου 1997)

Θέμα: Υποχρεώσεις των Βαλτικών Χωρών σχετικά με το κοινοτικό κεκτημένο στον οπτικοακουστικό τομέα

Οι Βαλτικές Χώρες διαπραγματεύονται σήμερα την είσοδό τους στον ΠΟΕ (Παγκόσμιος Οργανισμός Εμπορίου) και πρέπει στο πλαίσιο αυτό να διευκρινισθούν οι ενδεχόμενες υποχρεώσεις τους στον οπτικοακουστικό τομέα.

Υπενθυμίζοντας ότι εξάλλου, οι Βαλτικές Χώρες συνδέονται με συμφωνίες σύνδεσης με την Ευρωπαϊκή Ένωση και ότι είναι επίσης υποψήφιες για προσχώρηση στην Ένωση, θα μπορούσε η Επιτροπή να μας ενημερώσει για τους προσανατολισμούς των χωρών αυτών σε σχέση με τον ευαίσθητο αυτόν τομέα και δεν θεωρεί ότι οι χώρες αυτές θα έπρεπε να συνδεθούν με την κοινοτική θέση όσον αφορά τον οπτικοακουστικό τομέα στον ΠΟΕ η οποία προσδιορίζεται από απουσία τομεακών δεσμεύσεων και παρέκκλιση στη Ρήτρα του Πλέον Ευνοουμένου Έθνους;

Aπάντηση του Sir Leon Brittan εξ ονόματος της Επιτροπής (16 Δεκεμβρίου 1997)

Οι διαπραγματεύσεις για την προσχώρηση της Λετονίας, της Εσθονίας και της Λιθουανίας στον Παγκόσμιο Οργανισμό Εμπορίου (ΠΟΕ) συνεχίζονται. Τα αιτήματα της Κοινότητας προς τις χώρες αυτές στο πλαίσιο της Γενικής Συμφωνίας για τις Συναλλαγές στον τομέα των υπηρεσιών (GATS) αφορούν κυρίως την ανάγκη επίτευξης ισορροπίας μεταξύ του υψηλού επιπέδου ελευθέρωσης και της συμβατότητας μεταξύ των ειδικών υποχρεώσεων που θα αναλάβουν οι χώρες αυτές και των υποχρεώσεων που θα αναλάβει η Κοινότητα σε κάθε τομέα υπηρεσιών μετά το Γύρο της Ουρουγουάης και τις επακόλουθες διαπραγματεύσεις στο πλαίσιο του ΠΟΕ. Η πολιτική αυτή λαμβάνει υπόψη την ύπαρξη συμφωνιών σύνδεσης μεταξύ της Κοινότητας και καθεμίας από τις προαναφερόμενες χώρες, καθώς και την ενδεχόμενη προσχώρησή τους στην Κοινότητα.

Η Κοινότητα προσπάθησε να διασφαλίσει τη συμβατότητα αυτή και στον τομέα των οπτικοακουστικών υπηρεσιών. Όσον αφορά τις υπηρεσίες αυτές, στις προτάσεις τους για την προσχώρηση, οι τρεις χώρες της Βαλτικής προσπάθησαν επομένως να ακολουθήσουν ανάλογη προσέγγιση με εκείνη της Επιτροπής στο πλαίσιο του πίνακα των αναλήψεων υποχρεώσεων του ΠΟΕ και συγκεκριμένα: απουσία ειδικών υποχρεώσεων όσον αφορά την πρόσβαση στην αγορά και την εθνική μεταχείριση όσον αφορά οποιαδήποτε οπτικοακουστική υπηρεσία, και ορισμένες παρεκκλίσεις από τη ρήτρα του μάλλον ευνοούμενου κράτους στο πλαίσιο της GATS για την προστασία των ευρωπαϊκών έργων και ορισμένων ευρωπαϊκών προγραμμάτων όπως το MEDIA. Στις προτάσεις προσχώρησης που αποτελούν αντικείμενο διαπραγματεύσεων στο πλαίσιο του ΠΟΕ, η Εσθονία, η Λετονία και η Λιθουανία έχουν δηλώσει μέχρι στιγμής ότι επιθυμούν να ακολουθήσουν την προσέγγιση αυτή.

Ορισμένοι εμπορικοί εταίροι ζήτησαν από τα κράτη της Βαλτικής να αναλάβουν υποχρεώσεις στον τομέα των οπτικοακουστικών υπηρεσιών και να εγκαταλείψουν την προσέγγιση που προβλέπει παρεκκλίσεις από τη ρήτρα του μάλλον ευνοούμενου κράτους. Ωστόσο, η Επιτροπή αντιλαμβάνεται ότι η Λετονία, η Εσθονία και η Λιθουανία δεν έχουν δεχθεί το αίτημα αυτό.
ΓΡΑΠΤΗ ΕΡΩΤΗΣΗ E-4087/97 υποβολή: Katerina Daskalaki (UPE) προς την Επιτροπή (16 Iανουαρίου 1998)

Θέμα: Υδροηλεκτρικός Σταθμός σε αρχαιολογικό χώρο

Πρόσφατα δόθηκε άδεια από τις αρμόδιες αρχές για την κατασκευή δύο υδροηλεκτρικών σταθμών στην περιοχή της Δημητσάνας, κοντά στον χαρακτηρισμένο από το Υπουργείο Πολιτισμού ως ενιαίο αρχαιολογικό χώρο, γύρω από το μυθικό ποταμό Λούσιο Γορτυνίας, που περιλαμβάνει και τις μονές Ιωάννου του Προδρόμου του Φιλοσόφου, των Αιμιαλών και την αρχαία Γορτύνα. Η εν λόγω άδεια προβλέπει και άδεια διέλευσης αγωγών διά μέσου πρανών του ποταμού. Στην ίδια περιοχή εξάλλου εγκαινιάστηκε πρόσφατα το Υπαίθριο Μουσείο Υδροκίνησης του οποίου η κατασκευή συγχρηματοδοτήθηκε από την Ευρωπαϊκή Ένωση.

Έχει σκοπό η Επιτροπή να λάβει κάποια μέτρα προστασίας μιας περιοχής ιδιαίτερης φυσικής ομορφιάς στην οποία επιπλέον βρίσκονται πλείστα μνημεία Ευρωπαϊκής Πολιτιστικής Κληρονομιάς;

Απάντηση του κ. Oreja εξ ονόματος της Επιτροπής (4 Μαρτίου 1998)

Όπως γνωρίζει το αξιότιμο μέλος του Κοινοβουλίου, η προστασία της εθνικής αρχαιολογικής κληρονομιάς εμπίπτει στην αποκλειστική αρμοδιότητα και ευθύνη των κρατών μελών. Ο σχετικός ρόλος της Κοινότητας και της Επιτροπής είναι εκείνος που προβλέπεται στα πλαίσια της αρχής της επικουρικότητας και η παρέμβασή τους καθορίζεται σαφώς στο άρθρο 128 της συνθήκης ΕΚ. Συγκεκριμένα, ρόλος της Κοινότητας είναι να ενθαρρύνει τη συνεργασία μεταξύ κρατών μελών στον τομέα της διατήρησης και προστασίας της πολιτιστικής κληρονομιάς. Η συνεργασία αυτή μπορεί να υλοποιείται μέσω προγραμμάτων που συναποφασίζονται από το Κοινοβούλιο και το Συμβούλιο, όπως το πρόγραμμα Raphael.

Συνεπώς, είναι προφανές ότι η Επιτροπή δεν δύναται να παρέμβει στο θέμα που θίγει το αξιότιμο μέλος, και συγκεκριμένα στο πρόβλημα που τίθεται από την κατασκευή υδροηλεκτρικών σταθμών στην περιοχή της Δημητσάνας.
ΓΡΑΠΤΗ ΕΡΩΤΗΣΗ E-3587/97 υποβολή: Nikitas Kaklamanis (UPE) προς την Επιτροπή (13 Νοεμβρίου 1997)

Θέμα: Ελεύθερη χορήγηση αδειών κυκλοφορίας ΦΔΧ σε μη Έλληνες μεταφορείς

Οι ελληνικές αρχές ισχυρίζονται ότι η Ευρωπαϊκής Ένωση πιέζει την Ελλάδα να χορηγεί, χωρίς περιορισμό, άδειες κυκλοφορίας Φορτηγών Δημόσιας Χρήσης (ΦΔΧ) σε μη Έλληνες μεταφορείς. Επισημαίνουν, επίσης, ότι σε όλα τα κράτη μέλη της Ένωσης η χορήγηση αδειών κυκλοφορίας σε οδικούς μεταφορείς είναι απολύτως ελεύθερη.

Θα επιθυμούσα να πληροφορηθώ από την Ευρωπαϊκή Επιτροπή κατά πόσο ισχύει κάτι τέτοιο, αν επιβάλλεται από την κοινοτική νομοθεσία, και ποιοι είναι οι συγκεκριμένοι Κανονισμοί και οι Οδηγίες που υποχρεώνουν τις ελληνικές αρχές να χορηγούν ελεύθερα αυτές τις άδειες κυκλοφορίας.

Απάντηση του κ. Kinnock εξ ονόματος της Επιτροπής (20 Ιανουαρίου 1998)

Η Επιτροπή δεν έχει ασκήσει οιαδήποτε πίεση στις ελληνικές αρχές σχετικά με το θέμα στο οποίο αναφέρεται το Αξιότιμο Μέλος του Κοινοβουλίου, ήτοι την έκδοση εκ μέρους της Ελλάδας αδειών σε οδικούς μεταφορείς που δεν είναι έλληνες.

Η ελληνική εθνική αγορά, η πρόσβαση στην οποία μέχρι σήμερα ελεγχόταν μάλλον αυστηρά, ανοίγει σταδιακά σε μεταφορείς που δεν είναι έλληνες με το καθεστώς, που ενέκρινε κατά το 1993 το Συμβούλιο με τον κανονισμό (ΕΟΚ) αριθ. 3118/93 ((EE L 279, 12.11.1993. )) για τις ενδομεταφορές (καμποτάζ).

Τα στατιστικά στοιχεία αποδεικνύουν μέχρι σήμερα ότι πολλοί λίγοι μεταφορείς από άλλα κράτη μέλη αναπτύσσουν ανάλογες δραστηριότητες στην Ελλάδα και ότι στις περιπτώσεις αυτές οι σχετικές άδειες εκδίδονται από το κράτος μέλος στο οποίο βρίσκεται η έδρα του μεταφορέα και όχι από την Ελλάδα.
ΓΡΑΠΤΗ ΕΡΩΤΗΣΗ E-3758/97 υποβολή: Jens-Peter Bonde (I-EDN) προς την Επιτροπή (21 Νοεμβρίου 1997)

Θέμα: Μέγεθος των γλωσσών υπό το φως της βιωσιμότητας

Μπορεί η Επιτροπή να εξηγήσει ποιό στόχο «βιωσιμότητας» εξυπηρετεί η μείωση του μεγέθους των γλωσσών από 27 σε 22 εκατοστά;

Απάντηση της κ. Bonino εξ ονόματος της Επιτροπής (7 Ιανουαρίου 1998)

Η Επιτροπή, στην πρόταση κανονισμού (ΕΚ) του Συμβουλίου για τη θέσπιση ορισμένων τεχνικών μέτρων διατήρησης των αλιευτικών πόρων ((ΕΕ C 292 της 04.10.1996 )), πρότεινε τη μείωση του ελαχίστου μεγέθους χωματίδας από 27 σε 17 εκ.

Οι νέες προτάσεις της Επιτροπής, όσον αφορά τα ελάχιστα μεγέθη των θαλασσίων οργανισμών, αποτελούν προϊόν προβληματισμού σχετικά με τον καθορισμό του σωστού συνδυασμού μεταξύ του χρησιμοποιούμενου και του ελάχιστου μεγέθους των ματιών των διχτυών, καθώς και σχετικά με ζητήματα εμπορίας, όπως εκφορτώσεις ιχθυδίων και απαγόρευση των μεθόδων αλίευσης ιχθυδίων με δίχτυα που έχουν μάτια πολύ μικρού μεγέθους. Όσον αφορά τη χωματίδα, η Επιτροπή, κατά τη σύνταξη της πρότασης, επικέντρωσε το ενδιαφέρον της στην εξασφάλιση υψηλού βαθμού συνοχής μεταξύ του ελάχιστου μεγέθους των ματιών των διχτυών και του μεγέθους που χρησιμοποιείται σήμερα στην πλειοψηφία των περιπτώσεων.

Το Συμβούλιο, για διάφορους λόγους, δεν ενέκρινε την ανωτέρω πρόταση, αλλά ψήφισε υπέρ της μείωσης του ελάχιστου μεγέθους από 27 σε 22 εκ.

Ο συμβιβασμός αυτός έγινε αποδεκτός από την Επιτροπή, καθώς το συγκεκριμένο ελάχιστο μέγεθος ανταποκρίνεται στα μεγέθη των ματιών των διχτυών που χρησιμοποιούνται σήμερα για την αλίευση χωματίδας.
ΓΡΑΠΤΗ ΕΡΩΤΗΣΗ E-3496/97 υποβολή: Alexandros Alavanos (GUE/NGL) προς την Επιτροπή (10 Νοεμβρίου 1997)

Θέμα: Υγιεινή και ασφάλεια των εργαζομένων στο εργοστάσιο ζάχαρης στην Λάρισα

Από καταγγελίες του Συμβουλίου των εργαζομένων και την έκθεση του αρμοδίου γιατρού εργασίας, που είδαν το φως της δημοσιότητας, στο εργοστάσιο ζάχαρης στην Λάρισα επικρατούν απαράδεκτες συνθήκες υγιεινής και ασφάλειας των εργαζομένων, που κύρια αφορούν την έκθεση σε χημικούς παράγοντες (υδροχλωρικό οξύ, θειάφι, φορμαλίνη), στην σκόνη της ζάχαρης που κρυσταλλώνεται στους πνεύμονες, και στον θόρυβο.

Δεδομένου ότι ισχύει η οδηγία 89/391/ΕΟΚ ((ΕΕ L 183 της 29.06.1989, σελ. 1 )) για την προώθηση της βελτίωσης της ασφάλειας και της υγείας των εργαζομένων κατά την εργασία, ερωτάται η Επιτροπή: έχει γνώση των όσων καταγγέλλονται για τις συνθήκες εργασίας στο συγκεκριμένο εργοστάσιο και τι μέτρα πρόκειται να πάρει ώστε να εφαρμοστούν σ' αυτό συνθήκες υγιεινής και ασφάλειας;

Απάντηση του κ. Flynn εξ ονόματος της Επιτροπής (20 Ιανουαρίου 1998)

Η Επιτροπή δεν γνωρίζει τις καταγγελίες σχετικά με τις συνθήκες εργασίας στο συγκεκριμένο εργοστάσιο ζάχαρης που αναφέρει ο αξιότιμος βουλευτής και σκοπεύει να απευθυνθεί στις ελληνικές αρχές για περαιτέρω πληροφορίες. Οι εργοδότες έχουν νομική υποχρέωση να εφαρμόσουν τα μέτρα που προβλέπονται στις εθνικές νομoθετικές, κανονιστικές και διοικητικές διατάξεις με τις οποίες μεταφέρεται η κοινοτική νομοθεσία για την υγεία και την ασφάλεια των εργαζομένων κατά την εργασία.

Ειδικότερα, επιπλέον της οδηγίας 89/391/ΕΟΚ του Συμβουλίου σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία ((ΕΕ L 183, 29.6.1989. )), στη σχετική νομοθεσία περιλαμβάνεται μια σειρά ειδικών μέτρων που αφορούν ειδικότερα τη συγκεκριμένη περίπτωση, όπως, παραδείγματος χάρη, η οδηγία 80/1107/ΕΟΚ του Συμβουλίου περί προστασίας των εργαζομένων από τους κινδύνους που παρουσιάζονται συνεπεία εκθέσεώς τους, κατά τη διάρκεια της εργασίας, σε χημικά, φυσικά ή βιολογικά μέσα ((ΕΕ L 327, 3.12.1980. )) όπως τροποποιήθηκε από την οδηγία 88/642/ΕΟΚ ((ΕΕ L 356, 24.12.1988. )) του Συμβουλίου, καθώς και η οδηγία 86/188/ΕΟΚ του Συμβουλίου σχετικά με την προστασία των εργαζομένων από τους κινδύνους που διατρέχουν λόγω της έκθεσής τους στο θόρυβο κατά την εργασία ((ΕΕ L 137, 24.5.1986. )).
ΓΡΑΠΤΗ ΕΡΩΤΗΣΗ E-3741/97 υποβολή: Anita Pollack (PSE) προς την Επιτροπή (21 Νοεμβρίου 1997)

Θέμα: Στρατηγική της Ένωσης για την βιοποικιλότητα

Είναι σε θέση η Επιτροπή να μας πει εάν έχει κάποια σχέδια για να εντοπίσει ελλείψεις στα μέτρα και τις πολιτικές που έχει υιοθετήσει η Ευρωπαϊκή Ένωση προκειμένου να διασφαλίσει τη διατήρηση της βιοποικιλότητας;

Aπάντηση της κας Bjerregaard εξ ονόματος της Επιτροπής (19 Δεκεμβρίου 1997)

Ως συμβαλλόμενο μέλος της Σύμβασης για την Βιολογική Ποικιλότητα (CBD), η Κοινότητα έχει σύμφωνα με το άρθρο 6, την υποχρέωση να εκπονήσει στρατηγική βιοποικιλότητας.

Επι πλέον, το Συμβούλιο στα συμπεράσματα που διετύπωσε στις 18 Δεκεμβρίου 1995, υποστηρίζει τη θέση ότι η Κοινότητα καλείται, σε ό,τι αφορά τα θέματα που εμπίπτουν στο πεδίο της αρμοδιότητάς της και σε στενή συνεργασία με τα κράτη μέλη, να προπαρασκευάσει κοινοτική στρατηγική ώστε να εντοπιστούν τα χάσματα της κοινοτικής πολιτικής για τη διατήρηση του περιβάλλοντος και να προαχθεί η διατήρηση και η αειφόρος χρήση της βιολογικής ποικιλότητας στις πολιτικές της Κοινότητας, συμπληρωματικά προς τις στρατηγικές, τα προγράμματα και τα σχέδια των κρατών μελών, προκειμένου να εξασφαλιστεί η πλήρης εφαρμογή της ως άνω σύμβασης.

Κατά συνέπεια, η Επιτροπή βρίσκεται στο στάδιο της τελικής διατύπωσης της ανακοίνωσης προς το Συμβούλιο και το Κοινοβούλιο για την στρατηγική της Κοινότητας στον τομέα της βιοποικιλότητας. Η στρατηγική αυτή θα εντοπίζει τα χάσματα των κείμενων κοινοτικών μέτρων και πολιτικών για την εξασφάλιση της διατήρησης της βιοποικιλότητας. Η ανακοίνωση προβλέπεται ότι θα διαβιβαστεί στο Συμβούλιο και το Κοινοβούλιο στις αρχές του 1998.
ΓΡΑΠΤΗ ΕΡΩΤΗΣΗ E-3745/97 υποβολή: Anita Pollack (PSE) προς την Επιτροπή (21 Νοεμβρίου 1997)

Θέμα: Εφαρμογή της σύστασης περί της παιδικής μέριμνας

Στην απάντησή της στην ερώτηση Ε-0524/97 ((ΕΕ C 319 της 18.10.1997, σελ. 101. )) τον Απρίλιο, η Επιτροπή είπε ότι ανέμενε ακόμη την απάντηση δύο κρατών μελών, αλλά ότι επρόκειτο να δημοσιεύσει την έκθεσή της «κατά τους προσεχείς μήνες». Είναι σε θέση η Επιτροπή να ανακοινώσει πότε θα δημοσιεύσει την έκθεση αυτή και εάν προτίθεται να το πράξει, χωρίς να περιμένει περαιτέρω τις εκκρεμούσες απαντήσεις, δεδομένου ότι η δημοσίευση αυτή θα έπρεπε να έχει ήδη ολοκληρωθεί το 1995;

Απάντηση του κ. Flynn εξ ονόματος της Επιτροπής (9 Ιανουαρίου 1998)

Η έκθεση σχετικά με την εφαρμογή της σύστασης σχετικά με τη φύλαξη των παιδιών συντάχθηκε με βάση τις απαντήσεις από δεκατρία κράτη μέλη. Η έκθεση αυτή θα εκδοθεί και θα δημοσιευτεί πολύ σύντομα.
ΓΡΑΠΤΗ ΕΡΩΤΗΣΗ E-3742/97 υποβολή: Anita Pollack (PSE) προς την Επιτροπή (21 Νοεμβρίου 1997)

Θέμα: Σύγκρουση μεταξύ διαρθρωτικών ταμείων και περιβάλλοντος

Έχοντας υπόψη την υπερβολική εκμετάλλευση των υδροφόρων στρωμάτων η οποία προκαλείται από την εντατική άρδευση στην περιοχή γύρω από τον ποταμό Guadiana στην Ισπανία και την Πορτογαλία, είναι σε θέση η Επιτροπή να μας πει εάν έχει συνείδηση του γεγονότος ότι η διαρθρωτική χρηματοδότηση η οποία προορίζεται για την κατασκευή του φράγματος Alqueva στη Πορτογαλία, θα απειλήσει σημαντικούς υγροτόπους περιλαμβανομένων εκείνων του Εθνικού Δρυμού Daviniel, ενεργώντας έτσι σε αντίθεση με τη στρατηγική που έχει υιοθετήσει σε θέματα βιοποικιλότητας;

Απάντηση της κ. Wulf-Mathies εξ ονόματος της Επιτροπής (15 Δεκεμβρίου 1997)

Ως συνέπεια της αίτησης για χρηματοδότηση από τα διαρθρωτικά ταμεία του έργου της Alqueva, την οποία κατέθεσαν οι αρχές της Πορτογαλίας, πραγματοποιήθηκαν ορισμένες μελέτες εκτίμησης των περιβαλλοντικών επιπτώσεων του έργου. Οι μελέτες αυτές οδήγησαν στη σύνταξη προγράμματος διαχείρισης του περιβάλλοντος στην περιοχή που θίγεται από το συγκεκριμένο έργο.

Το ανωτέρω πρόγραμμα, που επεξεργάστηκαν οι αρχές της Πορτογαλίας και το παρουσίασαν στην Επιτροπή, περιλαμβάνει μέτρα ελαχιστοποίησης και αντιστάθμισης, που αποσκοπούν, κυρίως, στη μείωση των επιπτώσεων του εν λόγω έργου στη βιοποικιλότητα της θιγόμενης περιοχής.

Η Επιτροπή, γνωρίζοντας τη σημασία του περιβάλλοντος για την κατασκευή του έργου Alqueva, προέβλεψε από τις 27 Ιουλίου 1997, ημερομηνία έγκρισης του εν λόγω προγράμματος, τη σύσταση τεχνικών ομάδων ελέγχου, μία εκ των οποίων θα είναι αποκλειστικά επιφορτισμένη με την παρακολούθηση θεμάτων σχετικών με το νερό, ενώ μία άλλη θα ασχολείται με θέματα σχετικά με τη διατήρηση του περιβάλλοντος. Στις ομάδες αυτές θα αντιπροσωπεύονται η Επιτροπή, οι αρμόδιες για το περιβάλλον αρχές και οι μη κρατικές περιβαλλοντικές οργανώσεις. Η παρουσία της Επιτροπής, ιδιαίτερα, θα επιτρέπει την παρακολούθηση της αποτελεσματικής εφαρμογής του προγράμματος διαχείρισης του περιβάλλοντος στην περιοχή της Alqueva.
ΓΡΑΠΤΗ ΕΡΩΤΗΣΗ E-3690/97 υποβολή: Jesϊs Cabezσn Alonso (PSE) προς την Επιτροπή (19 Νοεμβρίου 1997)

Θέμα: Νομική ασφάλεια των επενδύσεων στην Κούβα

Οι διαπραγματεύσεις και οι συμφωνίες μεταξύ της Επιτροπής και της αμερικανικής Διοίκησης προσφέρουν σε όσες επιχειρήσεις έχουν επενδύσει στην Κούβα την εξασφάλιση ότι δεν θα τους ζητηθούν ευθύνες για τον λόγο αυτόν, ούτε σήμερα, ούτε στο μέλλον;

Προσφέρουν οι προαναφερθείσες διαπραγματεύσεις και συμφωνίες σχετικά με τον νόμο Χέλμς-Μπάρτον κάποιες εγγυήσεις νομικής ασφάλειας στις επενδύσεις αυτές;

Κοινή απάντηση του Sir Leon Brittan εξ ονόματος της Επιτροπής στις γραπτές ερωτήσεις E-3686/97, E-3687/97, E-3688/97, E-3689/97 και E-3690/97 (19 Δεκεμβρίου 1997)

Η συμφωνία με τις Ηνωμένες Πολιτείες δεν είναι ανισσόροπη. Η Επιτροπή, στο πλαίσιο του Παγκόσμιου Οργανισμού Εμπορίου (ΠΟΕ), κίνησε διαδικασία για τη σύσταση ειδικής ομάδας κατά του νόμου Χέλμς - Μπέρτον. Η Επιτροπή θεωρεί ότι ο νόμος αυτός αντίκειται στο διεθνές δίκαιο, δεδομένου ότι αποσκοπεί στο να επηρεάσει (ή έχει ως αποτέλεσμα ότι επηρεάζει) τη συμπεριφορά των κοινοτικών επιχειρήσεων εξ αιτίας των σχέσεών τους με την Κούβα. Η συμφωνία της 11ης Απριλίου 1997 που συνήφθη μεταξύ της Κοινότητας και των ΗΠΑ σχετικά με το νόμο Χέλμς - Μπέρτον και το νόμο Ντ'Αμάτο, βάσει του οποίου η Κοινότητα συμφώνησε να αναστείλει τη διαδικασία που είχε αναλάβει κατά του νόμου Χέλμς - Μπέρτον στο πλαίσιο του ΠΟΕ, καλεί για την ανάπτυξη αρχών που « θα ανακόψουν και θα αποθαρρύνουν τη μελλοντική απόκτηση επενδύσεων από κάθε κράτος που έχει απαλλοτριώσει ή εθνικοποιήσει τις επενδύσεις αυτές.» Επιπλέον, και παράλληλα, η συμφωνία καλεί την Κοινότητα και τις Ηνωμένες Πολιτείες να συνεργαστούν προκειμένου να επιλύσουν, με βάση από κοινού συμφωνηθείσες αρχές, το ζήτημα των συγκρουόμενων δικαιοδοσιών και των δευτερευόντων εμπορικών αποκλεισμών. Πρέπει να σημειωθεί ότι οι συζητήσεις μεταξύ της Κοινότητας και των Ηνωμένων Πολιτειών για το θέμα αυτό διεξάγονται παράλληλα με τις συζητήσεις για τις αρχές που διέπουν τις επενδύσεις. Οι εν λόγω συζητήσεις, που διεξάγονται τη στιγμή αυτή, στοχεύουν στην εξεύρεση αποδεκτής συμβιβαστικής λύσης που θα λάβει τη μορφή παρέκκλισης βάσει του τίτλου IV του νόμου Χέλμς - Μπέρτον, εξουδετερώνοντας, με τον τρόπο αυτό, τις εξωεδαφικές επιπτώσεις του νόμου αυτού.

Εξάλλου, η Επιτροπή υπογράμμισε ότι η διευθέτηση των διαφορών σχετικά με το νόμο Χέλμς - Μπέρτον θα τεθεί σε εφαρμογή μόνον εφόσον οι Ηνωμένες Πολιτείες χορηγήσουν επίσης στις κοινοτικές επιχειρήσεις παρέκκλιση και από το νόμο Ντ'Αμάτο.

Η Κοινότητα διατηρεί το δικαίωμα να επαναλάβει τη διαδικασία «ειδικής ομάδας» του ΠΟΕ ή να κινήσει νέες διαδικασίες στην περίπτωση που ληφθούν μέτρα κατά κοινοτικών επιχειρτήσεων στο πλαίσιο των νόμων Χέλμς - Μπέρτον και Ντ'Αμάτο, λόγω της μη χορήγησης ή της απόσυρσης παρεκκλίσεων.
ΓΡΑΠΤΗ ΕΡΩΤΗΣΗ E-3924/97 υποβολή: Johannes Swoboda (PSE) προς την Επιτροπή (11 Δεκεμβρίου 1997)

Θέμα: Ινστιτούτα τα οποία μπορούν να λάβουν ενίσχυση για το έργο ενημέρωσης που επιτελούν σχετικά με την προς Ανατολάς διεύρυνση της ΕΕ

Ορισμένα αυστριακά ινστιτούτα έχουν δείξει ενδιαφέρον για την οργάνωση εκδηλώσεων ενημέρωσης σχετικά με τις συνέπειες της προς Ανατολάς διεύρυνσης για κοινότητες σε αυστριακές παραμεθόριες περιοχές, καθώς και για κοινότητες στην Ουγγαρία, την Τσεχία και την Σλοβενία.

Προβλέπονται ενισχύσεις για εκδηλώσεις ενημέρωσης και παροχής συμβουλών σχετικά με ενδεχόμενες και αναμενόμενες συνέπειες της προς Ανατολάς διεύρυνσης για κοινότητες που ζουν εκατέρωθεν των σημερινών εξωτερικών συνόρων της ΕΕ;

Απάντηση της κ. Wulf-Mathies εξ ονόματος της Επιτροπής (29 Ιανουαρίου 1998)

Οι προτεινόμενες δράσεις θα μπορούσαν να είναι επιλέξιμες για χρηματοδότηση στο πλαίσιο του προγράμματος INTERREG II C «Cadses» (Central Adriatic Danubian and south eastern European Space). Θα πρέπει να καταρτιστεί σχετικό σχέδιο και να κατατεθεί στην αυστριακή γραμματεία του Cadses, προκειμένου να εξεταστεί από τους αρμόδιους. Επί του παρόντος, έχει ήδη κατατεθεί ένα σχέδιο σχετικά με τις συνέπειες από τη διεύρυνση της Κοινότητας.

Η διεύθυνση της γραμματείας του Cadses διαβιβάζεται απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-3440/97 υποβολή: Nel van Dijk (V) προς την Επιτροπή (31 Οκτωβρίου 1997)

Θέμα: Η ελεύθερη κυκλοφορία των κυβερνητών σκάφους

Σύμφωνα με τον ολλανδικό νόμο ένα σκάφος που πλέει υπό ολλανδική σημαία οφείλει να έχει και Ολλανδό κυβρνήτη. Μπορεί να αναφέρει η Επιτροπή σε ποια άλλα κράτη μέλη ισχύει παρόμοια ρύθμιση;

Δικαιολογείται η εν λόγω απόκλιση από την απαγόρευση διακρίσεων που ορίζει το άρθρο 6 μέσω των άρθρων 48, παρ. 4, 55 ή άλλου άρθρου της Συνθήκης ΕΚ;

Είναι διατεθειμένη η Επιτροπή να αναλάβει πρωτοβουλία με στόχο την ελεύθερη κυκλοφορία των κυβερνητών σκάφους εντός της ΕΕ;

Απάντηση του κ. Kinnock εξ ονόματος της Επιτροπής (16 Δεκεμβρίου 1997)

Η Επιτροπή αναγνώριζε ανέκαθεν ότι απαιτείται, στα πλοία που φέρουν τη σημαία κράτους μέλους, ο πλοίαρχος και ο πρώτος αξιωματικός που έχει την ιδιότητα του υπάρχου να ασκούν καθήκοντα δημόσιας αρχής υπό την έννοια του άρθρου 48 παράγραφος 4 της συνθήκης ΕΚ.

Η αρμοδιότητα του πλοιάρχου να ασκεί καθήκοντα δημόσιας αρχής σχετίζεται ιδίως με την ασφάλεια της ζωής του πληρώματος ή των επιβατών και με την προστασία του θαλάσσιου περιβάλλοντος. Τα κράτη μέλη μπορούν να απαιτούν οι θέσεις του πλοιάρχου και των πρώτων αξιωματικών του πλοίου να καταλαμβάνονται από υπηκόους τους, το δε άρθρο 48 παράγραφος 3 της συνθήκης ΕΚ ορίζει ότι η ελεύθερη κυκλοφορία των εργαζομένων είναι δυνατόν να υπόκειται σε περιορισμούς εφόσον πρόκειται για λόγους δημοσίας τάξεως, δημόσιας ασφαλείας και δημόσιας υγείας.

Σύμφωνα με τις πληροφορίες που έχει η Επιτροπή, το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιταλία, οι Κάτω Χώρες, η Πορτογαλία, η Φινλανδία και το Ηνωμένο Βασίλειο (για ορισμένα σκάφη) διαθέτουν νομοθεσία η οποία απαιτεί ο πλοίαρχος να είναι υπήκοος της χώρας, και μάλιστα η Ελλάδα, η Ισπανία, η Γαλλία, η Ιταλία και η Πορτογαλία απαιτούν να είναι υπήκοος της χώρας και ο ύπαρχος.

Δεδομένου ότι οι ισχύουσες ρυθμίσεις είναι σύμφωνες προς το κοινοτικό δίκαιο, η Επιτροπή δεν πρόκειται να προτείνει την αλλαγή τους.
ΓΡΑΠΤΗ ΕΡΩΤΗΣΗ E-3658/97 υποβολή: Marνa Izquierdo Rojo (PSE) προς την Επιτροπή (19 Νοεμβρίου 1997)

Θέμα: Ευρωπαοκά προγράμματα για τη Γρανάδα και το Αλμπαοθίν

Θα μπορούσε να με πληροφορήσει η Επιτροπή λεπτομερώς σχετικά με τα προγράμματα για το Αλπαϊθίν και τη Γρανάδα που εγκρίθηκαν για χρηματοδότηση από την Ευρωπαϊκή Ένωση, για ορισμένα από τα οποία γίνεται λόγος σε άρθρο της «Carta Local» του Οκτωβρίου 1997;

Απάντηση του κ. Oreja εξ ονόματος της Επιτροπής (3 Φεβρουαρίου 1998)

Σε απάντηση στο ερώτημα του Αξιότιμου Μέλους, η Επιτροπή υπενθυμίζει ότι χρηματοδότησε στη Γρανάδα σχέδιο συντήρησης του Patio de los Leones, των Banos de Comares και των «cubiertas planas», το 1986, με συνολικό προϋπολογισμό 200.000 ECU.

Στο πλαίσιο του προγράμματος κατάρτισης Leonardo da Vinci, εγκρίθηκαν τρία σχέδια στην επαρχία της Γρανάδας και συγκεκριμένα ένα σχέδιο το 1995 συνολικού ποσού 58.000 ECU (Iliberis) και δύο σχέδια το 1997 συνολικού ποσού 234.000 ECU (ευρωπαϊκό αγροτικό δίκτυο για τον επαγγελματικό προσανατολισμό και την πληροφόρηση και για την κατάρτιση σε θέματα γεωργίας και περιβάλλοντος στις αγροτικές ζώνες).

Η Επιτροπή χρηματοδότησε τον Ιούλιο του 1997, βάσει του άρθρου 10 του κανονισμού του Ευρωπαϊκού Ταμείου Περιφερειακής Αναπτυξής (ΕΤΠΑ) ((ΕΕ L 193 της 31.7.1993 )) πρότυπο αστικό σχέδιο για το Αλμπαϊθίν της Γρανάδας στο οποίο περιλαμβάνεται το παλάτι της Αλάμπρας. Το συνολικό επιλέξιμο κόστος του σχεδίου αυτού είναι 6.051.150 ECU, ενώ τα κονδύλια που διαθέτει το ΕΤΠΑ για το σχέδιο ανέρχονται σε 2.953.897 ECU.
ΓΡΑΠΤΗ ΕΡΩΤΗΣΗ P-4054/97 υποβολή: Bartho Pronk (PPE) προς την Επιτροπή (15 Δεκεμβρίου 1997)

Θέμα: Οι καθαρές πληρωμές της Ολλανδίας κατά το 1997

Ποιό αναμένεται ότι θα είναι το ύψος της καθαρής συνεισφοράς της Ολλανδίας στον προϋπολογισμό της Ευρωπαϊκής Ένωσης κατά το 1997;

Απάντηση του κ. Liikanen εξ ονόματος της Επιτροπής (19 Ιανουαρίου 1998)

Η Επιτροπή δεν εκδίδει εκτιμήσεις της ισοσκέλισης μεταξύ εσόδων και εξόδων του προϋπολογισμού των κρατών μελών. Κατά συνέπεια, δεν υπάρχουν διαθέσιμα στοιχεία για το δημοσιονομικό υπόλοιπο των Κάτω Χωρών το 1997, που ζητά το Αξιότιμο Μέλος του Κοινοβουλίου. Οι λόγοι για τη θέση της Επιτροπής στο θέμα αυτό συζητούνται λεπτομερώς σε έγγραφο που υπέβαλε η Επιτροπή στο Συμβούλιο EcoFin της 13ης Οκτωβρίου 1997 η οποία φέρει τον τίτλο Συνεισφορές του προϋπολογισμού, δαπάνες της ΕΕ, δημοσιονομικά υπόλοιπα και σχετική ευημερία των κρατών μελών. Το έγγραφο αυτό υπάρχει στον εξυπηρετητή Europa του World Wide Web στις έντεκα επίσημες γλώσσες.